1. ข้อมูลสรุป

บริษัท ซิโน – ไทย เอ็นจีเนียริ่ง แอนด์ คอนสตรัคชั่น จำกัด (มหาชน)
ประกอบธุรกิจรับเหมาก่อสร้าง มาเป็นระยะเวลากว่า 45 ปี
โดยมุ่งเน้นผลงานก่อสร้างที่มีคุณภาพสูง มีเป้าหมายสูงสุด คือ
มาตรฐานของผลงานก่อสร้างที่มีคุณภาพ ความปลอดภัย ส่งมอบตรงเวลาโดยคำนึงถึงความปลอดภัย
อาชีวอนามัยและสิ่งแวดล้อม
บริษัทมีความสามารถในการก่อสร้างงานที่หลากหลายไม่ว่าจะเป็นงานก่อสร้างด้านพลังงาน
งานก่อสร้างด้านอุตสาหกรรม งานก่อสร้างด้านสาธารณูปโภค
งานก่อสร้างอาคารและสามารถบริหารโครงการก่อสร้าง ทั้งขนาดกลาง ขนาดใหญ่และโครงการ
Mega-Project ซึ่งผลงานเป็นที่ยอมรับของลูกค้าจากทั้งภาครัฐและภาคเอกชน

ในช่วงปี 2550 ภาวะธุรกิจก่อสร้างอยู่ในช่วงชะลอตัว
สอดคล้องกับสภาวะเศรษฐกิจโดยรวมของประเทศทั้งนี้เป็นผลเนื่องมาจากการชะลอตัวของการลงทุนด้านการก่อสร้างภายในประเทศของภาคเอกชน
โดยเฉพาะในภาคอสังหาริมทรัพย์และภาคอุตสาหกรรม
ซึ่งถือเป็นแหล่งของงานก่อสร้างภาคเอกชนที่สำคัญ
สำหรับการขยายตัวของภาคก่อสร้างส่วนใหญ่เป็นผลจากการลงทุนของภาครัฐเป็นหลัก
ซึ่งส่วนใหญ่เป็นโครงการขนาดเล็กถึงขนาดกลาง
สำหรับการลงทุนก่อสร้างในโครงการขนาดใหญ่รวมถึงโครงการ Mega-Project
ยังคงมีความล่าช้าของการผลักดันโครงการและ การบริหารงานโดยรัฐบาลที่มาจากการแต่งตั้ง

รายได้จากการก่อสร้างของบริษัท
ยังคงมีการเติบโตอย่างต่อเนื่องถึงแม้ภาวะธุรกิจก่อสร้างจะชะลอตัว โดยมีรายได้จากการก่อสร้าง
17,281 ล้านบาท สูงขึ้นจากปีก่อน 17.93%

ในปี 2550 บริษัท รับรู้รายได้หลักจากโครงการก่อสร้างที่สำคัญ ได้แก่
โครงการระบบขนส่งทางรถไฟเชื่อมท่าอากาศยานสุวรรณภูมิและสถานีรับส่งผู้โดยสารอากาศยานในเมือง,โครงการศูนย์ราชการกรุงเทพมหานคร
(สัญญาที่ 2, 4, 5), โครงการโรงไฟฟ้าแก่งคอย 2, โครงการโรงไฟฟ้าพลังความร้อนร่วม
จ.ราชบุรี โรงไฟฟ้าพลังความร้อนร่วมพระนครใต้ และโรงไฟฟ้าพลังความร้อนร่วมสงขลา

ในปี 2550 บริษัท และบริษัทย่อยมีรายได้รวม 17,473 ล้านบาท มีกำไรสุทธิ 22 ล้านบาท ณ วันที่
31ธันวาคม 2550 บริษัท และบริษัทย่อย มีสินทรัพย์รวมเท่ากับ 14,027 ล้านบาท หนี้สินรวมเท่ากับ
10,134 ล้านบาท และส่วนของผู้ถือหุ้นรวมเท่ากับ 3,893 ล้านบาท

บริษัท ยังคงยึดถือนโยบายความปลอดภัยในการปฏิบัติงานมาโดยตลอด โดยบริษัท
ตระหนักดีว่างานก่อสร้างเป็นงานที่มีความเสี่ยงในการเกิดอุบัติเหตุสูง
ทั้งต่อผู้ปฏิบัติงานและบุคคลภายนอก แผนกความปลอดภัยของบริษัท
ทำหน้าที่ในการดูแลควบคุมการปฏิบัติงานโดยคำนึงถึงความปลอดภัย
ปรับปรุงสภาพการทำงานให้เหมาะสมรวมไปถึงการสร้างทัศนคติและให้ความรู้เกี่ยวกับความปลอดภัยให้แก่บุคลากรของบริษัท
ในปี 2550 สถิติการเกิดอุบัติเหตุจากการทำงานของบริษัท
ยังคงอยู่ในระดับต่ำกว่าค่าเฉลี่ยของอุตสาหกรรม

บริษัท มีการดำเนินโครงการ “ซิโน-ไทยฯ คืนกำไรสู่สังคม” อย่างต่อเนื่องเป็นปีที่ 6
โดยมุ่งเน้นการพัฒนาด้านการศึกษาและการพัฒนาเยาวชน ซึ่งถือเป็นปัจจัยหลักในการพัฒนาประเทศ
โดยการก่อสร้างอาคารเรียน อาคารห้องสมุด
มอบทุนการศึกษาและอุปกรณ์การศึกษาให้แก่โรงเรียนต่าง ๆ ที่ขาดแคลนในบริเวณหน่วยงานก่อสร้าง
และได้ปฏิบัติต่อเนื่องมาเป็นประจำทุกปี ในปี 2550 ที่ผ่านมานี้ บริษัท
ได้ทำการก่อสร้างอาคารเรียนและมอบคอมพิวเตอร์เพื่อใช้ประกอบการเรียนการสอน ให้แก่
โรงเรียนต่าง ๆ ดังต่อไปนี้

-   ก่อสร้างอาคารชาญวีรกูลที่ 23 เป็นอาคารศูนย์คอมพิวเตอร์
    มอบให้กับโรงเรียนบางคล้าพิทยาคม จ. ฉะเชิงเทรา

-   ก่อสร้างอาคารชาญวีรกูลที่ 24 เป็นอาคารมัสยิด มอบให้ชุมชน ต. คลองเปี๊ยะ อ.
    ควนหัวช้าง จ. สงขลา

-   ก่อสร้างอาคารชาญวีรกูลที่ 25 เป็นอาคารห้องสมุด มอบให้โรงเรียนวัดอัมภารามเทิ่งอนุสรณ์
    จ. บุรีรัมย์

-   มอบคอมพิวเตอร์ให้แก่โรงเรียนวัดไตรสามัคคี จ. สมุทรปราการ

-   มอบคอมพิวเตอร์โรงเรียนบ้านโพธิ์ชัย จ. ขอนแก่น

-   มอบคอมพิวเตอร์โรงเรียนบ้านหนองหญ้าไซร์ จ. อุดรธานี